IPod nano

iPod nano je hudobný prehrávač z rodiny prehrávačov iPod spoločnosti Apple Inc. Prvá generácia bola predstavená 7. septembra 2005 a kombinovala vlastnosti pôvodneho iPodu a iPodu shuffle. Je nasledovníkom iPodu mini, ktorý sa prestal vyrábať v deň jeho predstavenia. iPod nano bol prvým prehrávačom spoločnosti Apple s pamäťou flash a farebným displejom. 

Príprava na uvedenie a dizajnové práce začali len 9 mesiacov pred dňom začatia predaja. Nano používa flashovú pamäť tak ako iPod shuffle spoločne s miniatúrnou farebnou obrazovkou a ovládacím kolieskom click wheel ako klasický iPod. Obrazovka má aj väčšie rozlíšenie, ako mali predošlé verzie iPodov s monochromatickými obrazovkami. Ovládacie koliesko má jemnú povrchovú úpravu, aby bolo hmatom ľahko rozlíšiteľné od zvyšku prehrávača počas manipulovania bez pozerania sa na displej. Taktiež stredné tlačidlo je trošku vyvýšené, pravdepodobne aby sa a ním ľahšie manipulovalo. Batéria a ostatné časti boli oproti iPodu mini taktiež zmenšené. iPod nano má výstup na slúchadlá na spodnej časti.

Verzie

Prvá generácia 
Všetky reklamy sa sústreďovali na rozmery, iPod nano bol totiž 40 mm široký, 90 mm dlhý a jeho hrúbka bola 6,9 mm. Vážil 42 gramov. Batéria mala podľa oficiálnych vyhlásení vydržať približne 14 hodín prehrávania hudby. Obrazovka mala rozlíšenie 176 × 132 pixelov, 38mm uhlopriečku a 65,536 farieb (16 bitov). Namiesto pevného disku používa flashovú pamäť. Telo bolo z bieleho alebo čierneho plastu. Kapacity tohto prehrávača boli 1, 2 a 4 GB. Kompatibilný s Mac OS X 10.3.4 a vyšší alebo s Windows 2000, kde nemusel byť nainštalovaný softvér iTunes, ktorý bol požadovaný od druhej generácie.

Druhá generácia 
Druhá generácia iPodu nano priniesla zmenu povrchovej úravy - prehrávač dostal hliníkové telo (a bielu a čiernu vystriedalo niekoľko iných farieb), podobné iPodu mini. Výrazne sa tiež zvýšila výdrž zabudovanej batérie. Apple tiež vydalo iPod nano Product Red, červenú verziu prehrávača - časť zisku Apple venovalo Globálnemu fondu, spoločnosti bojujúcej proti AIDS, malárii a tuberkulóze v Afrike. Druhá generácia prehrávača bola dostupná v kapacitách 2, 4 a 8 GB. Kompatibilný s Mac OS X 10.3.9 a vyšší a Windows 2000 s iTunes 7 alebo novším.

Tretia generácia 
Tretia generácia iPodu nano má iný tvar, ako predchádzajúce dve, je tenšia, no širšia, čo umožnilo využiť väčší displej s uhlopriečkou 2 palce a rozlíšením 320 × 240 pixelov. Prehrávač podporuje aj prehrávanie videí, čo predchádzajúce modely iPodu nano neumožňovali. Telo je stále vyrobené z hliníka a dostupné vo viacerých farbách. Predáva sa s kapacitami 4 a 8 GB.

Štvrtá generácia 
Tento model má dvojpalcový displej v orientácii na výšku. Predávala sa 8GB a 16GB verzia. Obe verzie mali rovnaké farby aj dátum vydania, teda 9. septembra 2008. Dostupné farby boli: strieborná, čierna, fialová, modrá, zelená, žltá, oranžová, ružová a červená. Kompatibilný s Mac OS X 10.4.11 a vyšším a Windows XP a vyšším s iTunes 8 alebo novším.

Piata generácia 
Tento model má trošku väčší displej než 4. generácia. Na rozdiel od nej má lesklé hliníkové telo. Na zadnej strane je vybavený kamerou určenou na natáčanie videa v rozlíšení 640 × 480 pixelov, ale bez možnosti vytvárania statických snímok. Vďaka integrovanému mikrofónu obsahuje aj diktafón bez nutnosti použitia slúchadiel s mikrofónom. Oproti minulým generáciám je súčasťou aj zabudovaný reproduktor a rovnako aj akcelerometer, ktorý sa stará o otočenie zobrazovaného obsahu na displeji podľa fyzickej polohy zariadenia, taktiež o funkciu krokomera, či funkciu náhodného prehrávania zatrasením. V tejto generácii tiež pribudol prijímač FM rádia (iba so zapojenými slúchadlami). Vyrábal sa s kapacitou 8 GB a 16 GB a farbách: čierna, modrá, strieborná, fialová, zelená, žltá (len v Apple Store), oranžová, ružová a červená. Kompatibilný s Mac OS X 10.4.11 a vyšším a Windows XP, Vista a 7.

Šiesta generácia 
Tento model má 1,54 palcový dotykový displej s rozlíšením 240 × 240 pixelov. Nemá Click Wheel, ani kameru, ale má FM prijímač. Na zadnej strane novo nájdeme sponu na pripnutie na odev, aká sa už predtým objavila u iPodu Shuffle. Kapacita je 8 GB alebo 16 GB a bol k dispozícii v siedmich farbách - modrej, svetlo šedej, tmavo šedej, zelenej, ružovej, zlatej a červenej (len v Apple Store). Aj cez svoje malé rozmery vývojári neodobral klasický iPodový konektor (dock connector).

Siedma generácia 
Tento model bol predstavený 12. septembra 2012, dostupný bol v októbri 2012. Prináša Bluetooth, ktorý dá sa využiť napr. pri Bluetooth sluchádlách, väčší dotykový displej, tlačidlo "Domov" podobne ako iPod Touch a namiesto 30-pinového Dock konektora disponuje už Lightning konektorom. 3,5 mm Jack pre slúchadlá je naďalej súčasťou.

Vlastnosti 
iPod nano funguje s iTunes na macOS a Windows. K počítaču sa pripája rovnakým USB konektorom ako iPod mini či klasické iPody od tretej generácie. Aj keď sa k počítaču pripája aj cez FireWire a dokáže sa pri takomto spôsobe pripojenia nabíjať, nemôže sa synchronizovať. iPod nano obsahuje stopky a hodiny s možnosťou uloženia viacerých miestnych časov. Taktiež obsahuje aj číselný zámok, ktorého účelom je chrániť kontakty a udalosti uložené v kalendári. Taktiež to bol prvý iPod, na ktorom si k piesni môžete pridať jej text.

Výdrž 
Internetová stránka ArsTechnika.com podrobila iPod nano prvej generácie crash testom. Redaktori si naň sadli, vyhodili ho štyrikrát z auta idúceho rôznymi rýchlosťami, dvakrát ho autom prešli a nakoniec ho zhodili z výšky 9 stôp (cca 2,7 m). Display bol zničený, no iPod stále prehrával hudbu. Zničiť sa im ho podarilo až hodom z výšky 40 stôp (12 m).

Nike+iPod 
Nike+iPod je príslušenstvom určeným len pre iPod nano. Nike+iPod po pripojení k iPodu nano a synchronizovaná s čipom v teniskách Nike+ zaznamenáva vzdialenosť a tempo behu a spálené kalórie. Informácie sa následne dajú nahrávať na stránky Nike+. Vo svete bolo toto príslušenstvo predstavené 23. mája 2006 a na Slovensku 16. 4. 2007. Apple podporuje uvedenie na trh reklamnou kampaňou, v ktorej proti sebe súperia tímy spravodajstva komerčných televízií JOJ a TV Markíza.

Špecifikácia

Poznámky

Referencie 

Hudobné prehrávače
Hardvér firmy Apple